Uzoq tortishuvdan so‘ng Dmitri Payet “Vest Hem”dan “Marsel” safiga rasman ko‘chib o‘tdi

Londonning “Vest Hem” klubi va nihoyat Dmitri Payetni “Marsel”ga qo‘yib yubordi. Futbolchi Fransiya klubi bilan 4,5 yillik kelishuvga erishdi, deb yozdi “Sports.ru”.

29 yoshli futbolchining rasmiy tanishtiruv marosimi bugun — 30-yanvar kuni bo‘lib o‘tadi. Qayd etish kerak, Payet “Marsel” sharafini 2013—2015-yilgi mavsumlarda ham himoya qilgandi.
Avvalroq “Marsel” Payet uchun 25 million funt to‘lab berishi aytilgandi. Narx borasida bir to‘xtamga kelinmagunicha “Vest Hem” fransuz klubining kamida 4 ta taklifini rad etib ulgurdi. “Marsel” inkor javoblardan keyin ortga tisarilmadi va futbolchini baribir qo‘lga kiritdi.

 “Marsel”
O‘tgan yilning sentyabr oyida Payet “Vest Hem” bilan shartnomasini uzaytirishga rozi bo‘lgani uchun 1 million funt bilan taqirlangandi. Biroq yanvar oyiga kelib futbolchi Londonni tark etish harakatiga tushib qoldi. Buning natijasida u asosiy jamoadan chetlashtirildi.
Joriy mavsum hisobidan Payet “Vest Hem” uchun 18 ta o‘yinda maydonga tushdi va 2 ta gol urishga muvaffaq bo‘ldi. Shuningdek, 6 ta golli uzatma ham berdi.
Ma’lumot uchun, Fransiya chempionatida 6-o‘rinni egallab turgan “Marsel” o‘tgan hafta “Yuventus”dan Patris Evrani ham o‘z safiga qo‘shib olgandi.